
Az onomasztikai ismeretek bővítésének lehetőségei a középiskolában

Kulcsszavak: nyelvészet; névtan; onomasztika; alkalmazott névtan
Nevünk születésünktől jelen van életünkben. A kisgyermek első szavai között szerepel saját neve, természetes kíváncsisággal fordul ezen néhány betű felé, mely egy életen át elkíséri. A név mesél, alakít, jövőt formál: mesél múltunkról, identitásunkat alakítja, valamint döntő szerepet játszhat az egyén sorsának alakulásában. Ahhoz, hogy nevünket megéljük, annak eredetét meg kell ismernünk, ebben pedig segítségünkre lehet a névtudomány. Az onomasztikára, mint részdiszciplínára tekintenek a nyelvtudományban, jelen van a művelődéstörténet minden szegmensében, illetve más tudományágakban is felhasználják kutatási eredményeit.
Az onomasztika magyar nyelv tanításában betöltött szerepe rendkívüli jelentőséggel bír, általános és középiskolai kerettantervek részeként a helyesírással, majd a főnévvel kapcsolatos témakörökben, de a részdiszciplína interdiszciplináris jellege miatt más tantárgyak oktatásához is hasznosítható. Ennek ellenére a diákok kevesebb lehetőséget kapnak arra, hogy nevükkel, egyúttal származásukkal kapcsolatban tudásanyaghoz jussanak.
Ezért választottam dolgozatom témájául a névtudomány népszerűsítését középiskolai diákok körében, munkám ötvözi a kérdőíves felmérések és a névtani tanórák tapasztalatát.
A dolgozat abból a hipotézisből indul ki, hogy a névviselők nem rendelkeznek elegendő információval tulajdonnevükről, így a kutatás célja a névtani ismeretek iránti érdeklődés növelése a középiskolai oktatásban, az ismeretátadás, valamint a tanulók identitástudatának erősítése.
A dolgozat első fejezete bemutatja a kutatás helyszínét, kijelöli az iskolákat, melyek kiválasztási szempontja az volt, hogy minél változatosabb szociokulturális háttérrel rendelkező tanulókat sikerüljön bevonni a kutatásba. Három iskola 175 diákjával készült a felmérés, melynek alapján a dolgozat második fejezete vizsgálta a tanulók saját neveinek jelentéséhez kapcsolódó ismereteit, a nevükhöz fűződő attitűdöket, valamint a névadási motivációkról szerzett tudásukat. Az eredményeket visszatükröztettem a tanulóknak a harmadik részben, ahol egy rendhagyó nyelvtan óra keretében számoltam be a tanulóknak, valamint névtani feladatokat oldottak saját neveikkel egyénileg és csoportmunkában. A záró fejezet egy év elteltével egy újabb tanóra tapasztalatait vizsgálja és veti össze a korábbi impressziókkal.



